 Guddoomiyaha Golaha Dhexe ee Xisbiga taladda dalka haya ee Kulmiye Jaamac Ismaaciil Cige Jaamac Shabeel, oo wareysi gaar ah siiyey Wargeyska Geeska Afrika ayaa sidoo kale ka hadlay aragtidiisa ku waajahan heshiiska Dekadda Berbera, waxaanu ku tilmaamay heshiiskaasi inuu dalka ku soo kordhin horumar, waxa kale oo uu ka hadlay hadalkii dhawaan ka soo yeedhay Safiirka Turkiga ee Somaliya, waxaanu sheegay in hadalkii Safiirka ee ahaa in aanay aqoonsayn Basaboorka Somaliland ay tahay dhab, waxaanu tilmaamay in aanu marnaba Turkigu aamisayn madax banaanida Somaliland, ee uu u haysto inay Somaliya ka mid tahay, waxaanu yidhi isaga oo ugu horeyn ka hadlaya muddo kordhinta la hadal hayo, Wax la yidhaahdo muddo kordhin iyo Doorashada oo dib u dhacda ma ogi, Madaxweynuhuna wuu sheegaya oo wuxuu yidhi maalin la igu dari maayo, Doorashaduna wakhtigeeda ayey ku dhacaysa, ee garan maayo muddo kordhinta la sheegayo halka laga keenay, haddii aanu nahay Xisbiga Kulmiyena mar walba Doorashada diyaar baanu u nahay, waana isku kalsoonahay. 